לכבוד 16.10.13

ח"כ ד"ר עליזה לביא,

**הנדון: הגשת שאילתה לשר לשרותי דת בדבר הנגשת מקוואות נשים**

טבילת נשים במקוואות טהרה הן עניין שבשגרה לרובן של הנשים בציבור הדתי, אך גם נשים חילוניות ומסורתיות רבות טובלות בהיותן כלות כחלק מההכנות לחתונה, זאת בהתאם לדרישות הרבנות כדי להינשא כדת משה וישראל, ואף לאחר מכן.

בעיית נגישות המקוואות היא בעיה מוכרת וידועה אשר דובר עליה רבות אך בפועל נעשה מעט עבור הנגשתן בפועל של מקוואות הטהרה.

אנו סבורות, כי קיימים מס' היבטים בעניין זה שמן הראוי שהשר לשרותי דת יתן מענה ברור לגביהן, באמצעות שאילתה שתוגש מטעמך.

להלן הנושאים המצריכים הגשת שאילתה, ובסופם הצעה לניסוח השאילתה:

**א.מחוייבות השר לשרותי דת בהתאם לתקנות**

בהתאם לסעיף 19 ט (ג) (1) לחוק שוויון זכויות לאנשים עם מוגבלות, תשנ"ח- 1998, נקבעו תקנות שוויון זכויות לאנשים עם מוגבלות (התאמות נגישות למקום ציבורי שהוא בניין קיים), תשע"ב-2011 המסדירות בין השאר את הוראות הנגשת מקוואות הטהרה. התקנות נכנסו לתוקפן ביום 22.6.12 .

התקנות מחייבות לפעול להנגשת המקוואות ב-2 רמות – הנגשה בסיסית והנגשה מלאה, כאשר פרוטם של ההבדלים בין המקוואות החייבים בהנגשה בסיסית והמקוואות החייבים בהנגשה מלאה מצויים בגוף התקנות.

התקנות חייבו את השר לשרותי דת לפעול ברמה המיידית ב-2 היבטים:

1. בהתאם לפרט משנה 34 (ג) (1) לתוספת הראשונה לתקנות, היה על השר לשרותי דת להודיע תוך שנה , קרי עד ליום 22.6.13 מהם המקוואות בהם יבוצעו התאמות להנגשה מלאה, כך שיתאפשר לאדם עם מוגבלות להיכנס ולצאת מן המים (זאת בהתאם לכמות התושבים ביישוב או לדרישת אשה עם מוגבלות).
2. כמו כן, בהתאם לפרט משנה 34 (ד) לתוספת הראשונה לתקנות, היה על השר לשרותי דת להודיע תוך שנה, קרי עד ליום 22.6.13 מהם היישובים שמתגוררים בהם פחות מ-50,000 יהודים, החייבים בהנגשה של מקווה אחד לפחות ויבוצעו בהם התאמות נגישות בהתאם לתקנות. המטרה בסעיף זה היתה להבטיח שאשה עם מוגבלות לא תיסע יותר מ- 20 ק"מ ממקום מגוריה ועד למקווה הנגיש הקרוב (או באזור של צפיפות ישובים נמוכה- לא תיסע יותר מ-30 ק"מ).

נכון להיום, חלף המועד בהתאם לתקנות, בו היה מחוייב השר לפרסם את רשימות המקוואות בשני תחומים אלה- אך דבר לא פורסם.

**ב.הצורך בהנגשה מיידית למול תוכניות המשרד**

ביום 27.8.13 פרסם המשרד לשרותי דת הודעה באתר האינטרנט של המשרד לפיה הוא החל עתה במיפוי כללי של המקוואות.

בהתאם לתוכן ההודעה תוכנית המשרד בנוגע להנגשת המקוואות כוללת:

א. פנייה למועצות הדתיות להגיש פרוט של מצבת המבנים הקיימים תחת שיפוט המועצה ותסקיר לגבי מצבם מבחינת נגישות וכו'.

ב. שליחת צוותי מהנדסים של אגף מבני דת לסקור את כלל המקוואות הרלוונטיים, כתשתית לעריכת מיפוי כלל ארצי מעודכן.

ג. תיקצוב פרויקט ההנגשה הכולל קבלת אישור תקציב הפרויקט מול משרד האוצר ובחינת שת"פ תקציבי מול המל"ל ומפעל הפיס.

ד. הדרכת הבלניות בתהליך טבילת נשים בעלות מוגבלות.

הצפי לסיומה של התוכנית המפורטת הזו לפי הודעת המשרד לשרותי דת ולסיום ביצוע עבודות ההנגשה הוא עד ליום 1.11.2018- קרי בעוד כ-5 שנים!!!

כיום, לאשה עם מוגבלות, אין מקוואות מוסדרים בהתאם לתקנות בהם תוכל לטבול. נראה כי בהתאם לתוכנית המפורטת של המשרד לשרותי דת, אשר רק עתה החלה כדברי הודעת המשרד ב"תשתית לעריכת מיפוי כלל ארצי מעודכן" באשר למצב המקוואות כיום, הדרך עוד ארוכה.

לשיטתנו, (כמי שצרכי נשים בראש סדר העדיפות שלנו), מן הראוי היה להנגיש בשלב הראשוני והמיידי מס' מצומצם של מקוואות ברחבי הארץ בהתאם לתקנות וזאת על מנת לתת מענה מיידי וברור לצורך בסיסי כל כך של נשים בעלות מוגבלות הנדרשות לשרותי הטבילה. תחת זאת, לדידו של המשרד לשרותי דת, נשים בעלות מוגבלות צריכות להמתין בהתאם לצפי החיובי (ושהכל יתנהל כשורה) לפחות עוד 5 שנים עד לסיום פרויקט ההנגשה כולו.

**ג.מתן מידע לנשים עם מגבלות אודות מקוואות נגישים קיימים**

אכן, קיימים בארץ מס' מקוואות (כ-15 מקוואות בכל הארץ) בהם קיימת הנגשה ברמה כזו או אחרת לטבילת נשים עם מגבלות. ואולם, גם מקוואות אלה אינם מקבלים פרסום רשמי כלשהו של המשרד לשרותי דת ואשה המעוניינת לטבול באותם מקוואות נגישים צריכה לברר ולתור אחריהם בכוחות עצמה.

באתר האינטרנט של המשרד קיים שרות הנקרא "מאגר מקוואות הטהרה" ובו מפורסמים כלל המקוואות הקיימים בארץ. המידע הנמסר ביחס לכל מקווה נוגע לפרמטרים שונים (כגון: כתובת, טלפון, שעות קבלת קהל, מפת הגעה ושייכות למועצה דתית) אולם אין מידע הנוגע לשאלה האם המקווה נגיש או לא.

מדובר, לדעתנו, במתן מידע בסיסי לציבור נשים הזקוקות לו ברמה חיונית ואשר עם מידה מועטה של רגישות ניתן להוסיפו באופן פשוט למאגר.

**לסיכום**

השאילתה בנוגע להנגשת מקוואות הנשים מתייחסת ל-3 היבטים:

1. מדוע השר לא הודיע עד ליום 22.6.13, בהתאם לחיוב החל עליו על פי התקנות, מהם המקוואות בהם יבוצעו התאמות הנגשה לנשים עם מגבלות בהתאם לתקנות (הן בפרט משנה (ג) (1) והן בפרט משנה (ד)) לתוספת הראשונה לתקנות שוויון זכויות לאנשים עם מוגבלות (התאמות נגישות למקום ציבורי שהוא בניין קיים), תשע"ב-2011 ?
2. מדוע לא החלו עד היום בהנגשה (בהתאם לתקנות) של מס' מצומצם של מקוואות במטרה לתת מענה מיידי לצורך הקיים, ותחת זאת מדובר על תוכנית הנגשה שאמורה לתת מענה רק בעוד 5 שנים מהיום?
3. מדוע לא ניתן מידע מסודר ונגיש באתר האינטרנט של המשרד אודות המקוואות הנגישים הקיימים כבר היום במסגרת "מאגר מקוואות הטהרה" הקיים באתר האינטרנט של המשרד?

נודה לך על שיתוף פעולה בתחום רגיש וחשוב זה.

 עו"ד צפורת שימל,

 יועצת משפטית

 "אמונה"